CELEX: 62009CN0520
Language: el
Date: 2009-12-15 00:00:00
Title: Υπόθεση C-520/09 P: Αναίρεση που άσκησε στις 15 Δεκεμβρίου 2009 η Arkema France SA κατά της αποφάσεως που εξέδωσε το Πρωτοδικείο (έβδομο τμήμα) στις 30 Σεπτεμβρίου 2009 στην υπόθεση T-168/05, Arkema κατά Επιτροπής

13.2.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/27
            
         Αναίρεση που άσκησε στις 15 Δεκεμβρίου 2009 η Arkema France SA κατά της αποφάσεως που εξέδωσε το Πρωτοδικείο (έβδομο τμήμα) στις 30 Σεπτεμβρίου 2009 στην υπόθεση T-168/05, Arkema κατά Επιτροπής
   (Υπόθεση C-520/09 P)
   2010/C 37/34
   Γλώσσα διαδικασίας: η γαλλική
   
      Διάδικοι
   
   
      Αναιρεσείουσα: Arkema France SA (εκπρόσωπος: M. Debroux, δικηγόρος)
   
      Αντίδικος κατ’ αναίρεση: Επιτροπή των Ευρωπαϊκών Κοινοτήτων
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση που εξέδωσε το Πρωτοδικείο στις 30 Σεπτεμβρίου 2009 στην υπόθεση T-168/05,
            
         
               —
            
            
               να καταδικάσει την Επιτροπή στο σύνολο των δικαστικών εξόδων.
            
         
      Λόγοι αναιρέσεως και κύρια επιχειρήματα
   
   Η αναιρεσείουσα προβάλλει τέσσερις λόγους προς στήριξη της αιτήσεώς της αναιρέσεως.
   Με τον πρώτο λόγο αναιρέσεως, η αναιρεσείουσα προβάλλει ότι το Πρωτοδικείο παρέβη τους κανόνες περί καταλογισμού των αντίθετων προς τον ανταγωνισμό πρακτικών μιας θυγατρικής στη μητρική της. Επισημαίνει, συναφώς, την αντιφατική διατύπωση της αναιρεσιβαλλόμενης απόφασης, καθόσον το Πρωτοδικείο τονίζει, με την απόφαση αυτή, ότι το τεκμήριο της καθοριστικής επιρροής της μητρικής στη θυγατρική της αποτελεί μαχητό τεκμήριο το οποίο μπορεί να ανατραπεί εάν η μητρική εταιρία και/ή η θυγατρική προσκομίσουν στοιχεία που να αποδεικνύουν την ανεξάρτητη συμπεριφορά της θυγατρικής, ενώ ταυτόχρονα διαπιστώνει ότι καθήκον της μητρικής είναι η διασφάλιση της ενότητας της διαχείρισης των θυγατρικών στο πλαίσιο ενός ομίλου εταιρειών, μεταξύ άλλων μέσω του ελέγχου του προϋπολογισμού. Προκύπτει, επομένως, de jure, αμάχητο τεκμήριο καθοριστικής επιρροής της μητρικής εταιρείας στις θυγατρικές της και, υπό το πρίσμα αυτής της διαπίστωσης του Πρωτοδικείου, είναι αδύνατο για μια θυγατρική εταιρεία να αποδείξει την ανεξάρτητη συμπεριφορά της στην αγορά.
   Με τον δεύτερο λόγο αναιρέσεως, η Arkema προβάλλει παραβίαση της αρχής της απαγορεύσεως των διακρίσεων που απορρέει από τον αμάχητο χαρακτήρα του τεκμηρίου της καθοριστικής επιρροής της μητρικής εταιρείας στις θυγατρικές της, δεδομένου ότι, λόγω του τεκμηρίου αυτού, οι μετέχοντες σε σύμπραξη έχουν διαφορετική μεταχείριση ανάλογα με το αν ανήκουν ή όχι σε έναν όμιλο εταιρειών.
   Με τον τρίτο λόγο αναιρέσεως, η αναιρεσείουσα υποστηρίζει ότι η αναιρεσιβαλλόμενη απόφαση παραβιάζει την αρχή της ίσης μεταχείρισης και το δικαίωμα για δίκαιη δίκη καθόσον, απαντώντας στον λόγο που αντλείται από παράβαση ουσιώδους τύπου λόγω πλημμελούς αιτιολογίας, το Δικαστήριο εξέτασε μόνον τα επιχειρήματα της Elf Aquitaine, μητρικής εταιρείας της Arkema, και όχι τα επιχειρήματα που προέβαλε η ίδια. Μολονότι είναι αληθές ότι το Πρωτοδικείο δεν υποχρεούται να προβεί σε εξαντλητική απαρίθμηση όλων των λόγων που προβάλλουν οι διάδικοι, γεγονός παραμένει ότι η αιτιολογία της αναιρεσιβαλλόμενης αποφάσεως πρέπει, τουλάχιστον, να παρέχει τη δυνατότητα στην προσφεύγουσα να γνωρίζει επακριβώς τη συλλογιστική που ακολούθησε το Πρωτοδικείο.
   Τέλος, με τον τέταρτο και τελευταίο λόγο αναιρέσεως, η Arkema υποστηρίζει παραβίαση της αρχής της αναλογικότητας, καθόσον η Επιτροπή έλαβε υπόψη, κατά τον καθορισμό της βάσης για τον υπολογισμό της κυρώσεως, τον κύκλο εργασιών της δύο φορές και το Πρωτοδικείο υπέπεσε σε σφάλμα διαπιστώνοντας ότι η Επιτροπή δεν είχε άλλη επιλογή, αν δεν ήθελε να παρεκκλίνει από τη μέθοδο υπολογισμού των κατευθυντήριων γραμμών. Με τον τρόπο αυτό, το Πρωτοδικείο προσέδωσε στις κατευθυντήριες γραμμές της Επιτροπής απόλυτη δεσμευτική ισχύ. Κατά την αναιρεσείουσα, οι εν λόγω κατευθυντήριες γραμμές αποτελούν μάλλον ενδεικτικούς κανόνες συμπεριφοράς για την πρακτική που πρέπει να ακολουθείται παρά κανόνες δικαίου τους οποίους η διοίκηση υποχρεούται να τηρήσει εν πάση περιπτώσει.